
ΔΕΛΤΙΟ ΤΥΠΟΥ
17 Μαΐου 2018
Η σύσκεψη από το Τεχνικό Επιμελητήριο Ελλάδος με Κοινωνικούς Φορείς και υπηρεσιακούς παράγοντες αποφάσισε τη δημιουργία Παρατηρητηρίου Ηχορρύπανσης
Σύσκεψη εργασίας πραγματοποιήθηκε την Τετάρτη 16 Μαΐου 2018 το απόγευμα στο Τεχνικό Επιμελητήριο Ελλάδος (ΤΕΕ) / Τμήμα Δυτικής Ελλάδας σε συνεργασία με το Δίκτυο Φορέων για την Προστασία από την Ηχορρύπανση, στην προσπάθεια για βελτίωση της ποιότητας ζωής στην πόλη σχετικά με το φαινόμενο της ηχητικής όχλησης.

Σκοπός της σύσκεψης που συμμετείχαν τόσο Φορείς της πόλης όσο και αρμόδιες Υπηρεσίες ήταν η υιοθέτηση μιας νέας ενιαίας στρατηγικής από όλους για περιορισμό των σημείων παραγωγής θορύβου, που είναι βλαπτικός για την υγεία.

Προκειμένου να πραγματοποιηθεί ο ανωτέρω σκοπός ο Πρόεδρος του ΤΕΕ/ΤΔΕ κ. Βασίλης Αϊβαλής εισηγήθηκε τη σύσταση μιας Κοινής Επιτροπής Φορέων και Υπηρεσιών η οποία σκοπό θα έχει τη σύσταση ενός Παρατηρητηρίου Ηχορρύπανσης. Στην πρόταση του ο Πρόεδρος ανέφερε ότι πρωταρχικός ρόλος του Παρατηρητηρίου θα είναι να βελτιστοποιήσει την ποιότητα ζωής του κάθε Πατρινού πολίτη σε ότι σχετίζεται με την ηχητική ρύπανση και ότι αυτό θα γίνει πολύ πιο εύκολα με τη συνέργεια όλων των σχετικών θεσμών και φορέων της πόλης. Στόχος δημιουργίας του παρατηρητηρίου θα είναι η ευαισθητοποίηση των συμπολιτών, η καταγραφή συμβάντων ηχορρύπανσης, η αξιολόγησή τους, η δημιουργία δράσεων και η «θεραπεία» τους.

Στην τοποθέτησή τους οι εκπρόσωποι του Δικτύου Προστασίας Πολιτών από την Ηχορρύπανση κ. Βασίλης Πασσάς & κ. Μέλπω Κορδιστού ανέφεραν στοχευμένες δράσεις ενημέρωσης και ευαισθητοποίησης των πολιτών για το θέμα, ενώ συμφώνησαν στην πρόταση του Προέδρου του ΤΕΕ/ΤΔΕ για τη δημιουργία του Παρατηρητηρίου Ηχορρύπανσης.

Θετικά διακείμενος σε συμμετοχή του στο παρατηρητήριο δια μέσω του εκπροσώπου κ. Κώστα Κωνσταντακόπουλου στη σύσκεψη Φορέων ήταν και ο Δήμος Πατρέων, ο οποίος ανέφερε τις δυσκολίες του εγχειρήματος τονίζοντας όμως την αναγκαιότητα της ύπαρξής του, προτάσσοντας παράλληλα ότι πρέπει να υπάρξει προσπάθεια για αντίστοιχη στήριξη του μέσω κοινοτικών κονδυλίων.

Την αναγκαιότητα προστασίας του κάθε πολίτη από την ηχητική όχληση πρόβαλε και η Πρόεδρος του Ιατρικού Συλλόγου κ. Άννα Μαστοράκου η οποία έκανε σαφή αναφορά στα προβλήματα που προκαλεί στη δημόσια υγεία η ηχορρύπανση, ενώ παράλληλα έθεσε δεδομένη τη συμμετοχή του συλλόγου στο Παρατηρητήριο.

Στη σύσκεψη παρευρέθη και ο αναπληρωτής καθηγητής του Πανεπιστημίου Πατρών κ. Δημήτρης Σκαρλάτος ο οποίος εκτός των άλλων πρότεινε επικαιροποίηση και αναβάθμιση σε πολλά σημεία του υφιστάμενου θεσμικού πλαισίου που διέπει τον έλεγχο του θορύβου, δίνοντας μάλιστα συγκεκριμένα παραδείγματα και κάνοντας αναφορά σε διάφορες μεθοδολογίες.

Σύμφωνος για τη δημιουργία του παρατηρητηρίου ήταν και ο εκπρόσωπος της Δ/νσης Υγείας κ. Αργύρης Αγγελόπουλος ο οποίος έκανε εκτενή αναφορά στα σημερινά στοιχεία που διαθέτει ως υπηρεσία αλλά και σε περιπτώσεις που καθημερινά αντιμετωπίζει, ενώ παράλληλα συμφώνησε με τον κ. Σκαρλάτο για την ανάγκη επικαιροποίησης του θεσμικού πλαισίου στα σύγχρονα δεδομένα.

Από τον Εμπορικό Σύλλογο ο κ. Κώστας Βουκελάτος αφού έκανε σαφές ότι θα συμμετάσχει στο παρατηρητήριο ο σύλλογος με εκπρόσωπο του, έθεσε υπόψη όλων σημαντικές παραλήψεις που συμβαίνουν σε ελέγχους αλλά και λανθασμένες πρακτικές οι οποίες λαμβάνουν χώρα από τις υπηρεσίες και οι οποίες πρέπει να εξαλειφθούν για να υπάρξει καλύτερη αντιμετώπιση του ζητήματος.

Τη σύσκεψη εργασίας έκλεισε ο Πρόεδρος του ΤΕΕ/ΤΔΕ κ. Β. Αϊβαλής ο οποίος ανέλαβε πρωτοβουλία για τη συγκρότηση της Κοινής Επιτροπής Φορέων με θέμα την Προστασία από την Ηχορρύπανση η οποία φιλοδοξεί να οδηγήσει στη σύσταση του Παρατηρητηρίου με εκ νέου πρόσκληση σε όσους φορείς δεν παρευρέθησαν, αλλά και σε άλλες αρμόδιες υπηρεσίες οι οποίες εκ παραδρομής δεν προσκλήθηκαν.

Οι Φορείς του Δικτύου για την Προστασία από την Ηχορρύπανση

  ΚΙΝΗΣΗ ΠΡΟΤΑΣΗ www.protasi.org.gr  
  ΚΙΝΗΣΗ ΚΑΤΑ ΤΗΣ ΗΧΟΡΡΥΠΑΝΣΗΣ
  ΚΟΙΝΟ_ΤΟΠΙΑ www.koinotopia.gr
  ΟΙΚΟΛΟΓΙΚΗ ΚΙΝΗΣΗ ΠΑΤΡΑΣ www.oikipa.gr
  ΠΟΛΙΤΕΣ ΕΝ ΔΡΑΣΕΙ www.politesendrasei.gr
